Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 07.10.2022

**Αρ. Πρωτ.:**  1448

ΠΡΟΣ: κ. Χρ. Στυλιανίδη, Υπουργό Κλιματικής Κρίσης και Πολιτικής Προστασίας

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. καταθέτει τις προτάσεις - παρατηρήσεις της στο σχέδιο νόμου με θέμα: «Εθνικός Μηχανισμός Εναέριας Έρευνας και Διάσωσης: Θεοφάνης Ερμής Θεοχαρόπουλος**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν έγγραφό μας και με αφορμή το σχέδιο νόμου «Εθνικός Μηχανισμός Εναέριας Έρευνας και Διάσωσης: Θεοφάνης Ερμής Θεοχαρόπουλος» που έχει τεθεί σε δημόσια διαβούλευση, καταθέτουμε τις προτάσεις μας, οι οποίες υποβλήθηκαν και ηλεκτρονικά στις 07.10.2022 στον διαδικτυακό τόπο www.opegov.gr.

**Λαμβάνοντας υπόψη:**

* **την παρ. 6 του Άρθρου 21 του Συντάγματος της χώρας**, σύμφωνα με την οποία *«τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας»*, συνταγματικές επιταγές και απαιτήσεις της εθνικής μας νομοθεσίας, όπως:
* **τον ν.4488/2017**, ο οποίος αναφέρει στο άρθρο 68 «Νομοπαραγωγική διαδικασία, ανάλυση συνεπειών ρυθμίσεων και παραγωγή επίσημων στατιστικών για τα ΑμεΑ» τα εξής: *«1. Κατά το στάδιο της νομοπαραγωγικής διαδικασίας τα αρμόδια όργανα συνεκτιμούν τα δικαιώματα των ΑμεΑ, όπως αυτά περιγράφονται στη Σύμβαση και κατά τη διάρκεια της κατάρτισης σχεδίων νόμου, συνεργάζονται με το Συντονιστικό Μηχανισμό του άρθρου 69 και με το Κεντρικό Σημείο Αναφοράς του άρθρου 70 και τελούν σε διαβούλευση με αναγνωρισμένες αντιπροσωπευτικές οργανώσεις του αναπηρικού κινήματος, με άτομα και με ομάδες ατόμων που έχουν εύλογο ενδιαφέρον για τα δικαιώματα των ΑμεΑ [...]»*
* **τον ν.4074/2012** (ΦΕΚ 88 Α΄/11.04.2012), με τον οποίο η χώρα μας κύρωσε τη Διεθνή Σύμβαση για τα Δικαιώματα των Ατόμων με Αναπηρία μαζί με το προαιρετικό πρωτόκολλο που τη συνοδεύει, γεγονός που συνεπάγεται την εφαρμογή της σε ευρωπαϊκό και εθνικό επίπεδο,

**η Ε.Σ.Α.μεΑ. προτείνει κατ’ άρθρο τις παρακάτω τροποποιήσεις συμπληρώσεις (βλ. έντονη γραμματοσειρά):**

**Άρθρο 3 Ορισμός διάσωσης**

*«Στο πλαίσιο λειτουργίας του Eθνικού Μηχανισμού Εναέριας Έρευνας και Διάσωσης (ΕΜΕΕΔ), ο όρος «διάσωση» της περ. β) της παρ. 1 του άρθρου 75 του ν. 4662/2020 (Α΄ 27), περιλαμβάνει και την παροχή πρώτων βοηθειών από πιστοποιημένο υγειονομικό προσωπικό ή από προσωπικό με πιστοποιημένη γνώση παροχής πρώτων βοηθειών.* ***Το προσωπικό αυτό διαθέτει οπωσδήποτε πιστοποίηση γνώσης των αναγκών των ατόμων με κάθε λογής αναπηρία και ικανότητας******επικοινωνίας με αυτά»****.*

**Άρθρο 4 Εθνικό Σχέδιο Εναέριας Έρευνας και Διάσωσης**

*«Το Εθνικό Σχέδιο Εναέριας Έρευνας και Διάσωσης (ΕΣΕΕΔ) εγκρίνεται και επικαιροποιείται με την κοινή απόφαση της παρ. 1 του άρθρου 9 και περιλαμβάνει τουλάχιστον: α) Τα κατάλληλα, από επιχειρησιακής άποψης, και αναγκαία σε αριθμό, εναέρια μέσα έρευνας και διάσωσης* ***συμπεριλαμβανομένων μέσων υποστήριξης******και επικοινωνίας με άτομα με αναπηρία****, σύμφωνα με τις προδιαγραφές του προεδρικού διατάγματος του άρθρου 8. β) Το αναγκαίο σε ειδικότητες και αριθμό προσωπικό, ιδίως, μελών πληρώματος, χειριστών, τεχνικών, διασωστών, ορειβατών, υγειονομικού προσωπικού, με τα προσόντα που προβλέπονται στο προεδρικό διάταγμα του άρθρου 8, για την κάλυψη του επιχειρησιακού έργου έρευνας και διάσωσης σε όλη την επικράτεια,* ***συμπεριλαμβανομένης της διάσωσης ατόμων με αναπηρία****. γ) Τις κατάλληλες και αναγκαίες Βάσεις Επιφυλακής/Ετοιμότητας προσωπικού και εναέριων και λοιπών μέσων, για την εκτέλεση του επιχειρησιακού έργου, σύμφωνα με το άρθρο 7. δ) Το χρονοδιάγραμμα,την προϋπολογιζόμενη δαπάνη και τις πηγές χρηματοδότησης για την απόκτηση ίδιων εναέριων μέσων της περ. α) και την πρόσληψη του αναγκαίου μόνιμου προσωπικού της περ. β) από το Πυροσβεστικό Σώμα»*

**Άρθρο 8 Προσωπικό, προδιαγραφές και λειτουργία του Εθνικού Σχεδίου Εναέριας Έρευνας και Διάσωσης**

*«Με προεδρικό διάταγμα που εκδίδεται με πρόταση των Υπουργών Κλιματικής Κρίσης και Πολιτικής Προστασίας, Οικονομικών, Εθνικής Άμυνας, Υγείας, Υποδομών και Μεταφορών και Εσωτερικών: α) Συστήνονται οι αναγκαίες για τη στελέχωση των Βάσεων Ετοιμότητας/Επιφυλακής (ΒΕΕ) οργανικές θέσεις, καθορίζονται τα ειδικότερα προσόντα και κωλύματα του μόνιμου προσωπικού, του προσωπικού ιδιωτικού δικαίου ορισμένου και αορίστου χρόνου, οι προϋποθέσεις, ο τρόπος και η διαδικασία επιλογής και πρόσληψης, τα αρμόδια όργανα για την επιλογή και την πρόσληψη, τα ζητήματα της εκπαίδευσης αυτού, της αθλητικής αξιολόγησης και υγειονομικής εξέτασης - ιατρικής παρακολούθησης, κατά τη διάρκεια παροχής υπηρεσιών έρευνας και διάσωσης, καθώς και τα αρμόδια ατομικά και συλλογικά όργανα στα οποία ανατίθενται οι σχετικές με τα ζητήματα αυτά αρμοδιότητες. β) Καθορίζονται οι ελάχιστες προδιαγραφές των εναέριων μέσων που διατίθενται για τις υπηρεσίες έρευνας και διάσωσης. Σε κάθε περίπτωση, οι προδιαγραφές ασφαλείας για τη διεξαγωγή των επιχειρήσεων έρευνας και διάσωσης στο πλαίσιο του Eθνικού Μηχανισμού Εναέριας Έρευνας και Διάσωσης δεν δύνανται να παρεκκλίνουν από τις αντίστοιχες της Πολεμικής Αεροπορίας, κατά τη διεξαγωγή των αντίστοιχων επιχειρήσεων διάσωσης αρμοδιότητάς της. γ) Ρυθμίζονται τα ζητήματα ελέγχου της πιστοποίησης μέσων και προσωπικού, επιχειρησιακής εμπλοκής, ελέγχου, εποπτείας και συντονισμού των επιχειρήσεων έρευνας και διάσωσης από το Πυροσβεστικό Σώμα (Π.Σ.), διοικητικής υποστήριξης, αποζημίωσης, ασφάλισης του προσωπικού και των εναερίων μέσων που επικουρούν την αποστολή του Π.Σ., κατά την εκτέλεση επιχειρήσεων έρευνας και διάσωσης. δ) Καθορίζονται οι αρμόδιες υπηρεσίες υποβολής και εξέτασης του αιτήματος συνδρομής για την παροχή υπηρεσιών εναέριας έρευνας και διάσωσης στις επιχειρήσεις του άρθρου 2, οι ειδικότεροι όροι και προϋποθέσεις για την υποβολή και εξέταση του ανωτέρω αιτήματος και ε) Καθορίζεται κάθε άλλο αναγκαίο ειδικότερο ζήτημα για την εφαρμογή του παρόντος.* ***Για όλα τα θέματα που σχετίζονται με άτομα με αναπηρία προηγείται διαβούλευση με την αντιπροσωπευτικότερη οργάνωση εκπροσώπησης αυτών, την Εθνική Συνομοσπονδία Ατόμων με Αναπηρία (Ε.Σ.Α.μεΑ.), η οποία και είναι αρμόδια για την εκπαίδευση του προσωπικού σε θέματα σχετιζόμενα με τις ανάγκες και τους τρόπους βέλτιστης επικοινωνίας με άτομα με κάθε λογής αναπηρία».***

Ευελπιστώντας ότι θα ανταποκριθείτε θετικά στις προτάσεις μας

Σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υφυπουργού Κλιματικής Κρίσης και Πολιτικής Προστασίας, κ. Ε. Τουρνά
* Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |